KIRJALLINEN KYSYMYS E-3232/00 esittäjä(t): Stefano Zappalà (PPE-DE), Antonio Tajani (PPE-DE), Guido Viceconte (PPE-DE), Generoso Andria (PPE-DE), Amalia Sartori (PPE-DE), Giorgio Lisi (PPE-DE) ja Mario Mantovani (PPE-DE) komissiolle. Naisten ympärileikkaus Euroopan unionissa.



Virallinen lehti nro 151 E , 22/05/2001 s. 0107 - 0109



KIRJALLINEN KYSYMYS E-3232/00 esittäjä(t): Stefano Zappalà (PPE-DE), Antonio Tajani (PPE-DE), Guido Viceconte (PPE-DE), Generoso Andria (PPE-DE), Amalia Sartori (PPE-DE), Giorgio Lisi (PPE-DE) ja Mario Mantovani (PPE-DE) komissiolle (17. lokakuuta 2000) Aihe: Naisten ympärileikkaus Euroopan unionissa - Neljän ja kahdentoista ikävuoden välillä olevia tyttöjä ympärileikataan arviolta 20:ssä Afrikan ja kymmenessä Kaakkois-Aasian maassa sekä nykyään myös Euroopassa. - Tyttöjen ympärileikkauksessa poistetaan klitoris, pienet häpyhuulet ja osa suurista häpyhuulista ja ommellaan emättimen aukko kiinni. Toimenpide aiheuttaa henkisiä traumoja, jäykkäkouristusta, verenmyrkytyksiä, verenvuotoa ja hedelmättömyyttä, ja toisinaan (joka kuudennessa tapauksessa) se johtaa kuolemaan. - Ympärileikattuja naisia on maailmassa arviolta 140 miljoonaa, Italiassa 40 000, sekä Italiassa lisäksi yli 20 000 naista on vaarassa joutua ympärileikatuiksi. - Naisten ympärileikkauksia tehdään salassa huonoissa hygieenisissä olosuhteissa ja erityisten lakien vastaisesti (Ruotsissa, Norjassa, Saksassa ja Belgiassa). 1. Voisiko komissio ilmoittaa, miten yleistä naisten ympärileikkaus on Euroopan unionissa ja mikä on kansallisten lainsäädäntöjen suhde tähän asiaan? 2. Aikooko komissio valmistella erityisen lainsäädäntöehdotuksen vastustaakseen tällaista kidutusjärjestelmää ja mahdollistaakseen asianmukaisissa terveydenhuoltorakenteissa pyynnöstä tehtävän ympärileikkauksen korjausleikkauksen ja kampanjojen toteuttamisen naisten ympärileikkausta koskevan valistuksen, koulutuksen ja tietoisuuden edistämiseksi Euroopan yhteisöjen ulkopuolisissa maissa? Voisiko komissio mahdollisesti jopa kieltäytyä antamasta taloudellista tukea maille, jotka sallivat naisten ympärileikkauksen (Yhdysvaltojen jo vuodesta 1996 noudattama periaate)? Anna Diamantopouloun vastaus komission puolesta (5. joulukuuta 2000) 1. Komissio ja kansainvälinen yhteisö ovat tunnustaneet naisten sukuelinten silpomisen vakavaksi naisten ihmisoikeuksien loukkaukseksi. Toimenpide tehdään vuosittain arviolta kahdelle miljoonalle nuorelle tytölle. Useimmat heistä elävät Afrikassa ja Aasiassa, mutta toimenpiteen kokeneita tyttöjä on yhä enemmän myös Länsi-Euroopassa ja Pohjois-Amerikassa elävien maahanmuuttaja- ja pakolaisperheiden keskuudessa. Toimenpiteen salamyhkäinen luonne tarkoittaa sitä, että naisten ympärileikkauksen yleisyydestä yhteisön alueella on mahdotonta saada tarkkoja lukuja. Yhdistyneen kuningaskunnan lääkäriyhdistys arvioi, että toimenpide tehdään Yhdistyneessä kuningaskunnassa vuosittain 3 000 tytölle. Naisten ympärileikkaukseen keskittynyt Daphne-hanke teki Euroopassa vuonna 1998 tutkimuksen. Ympärileikkauksen osalta riskimaiksi katsottavista maista tulevien siirtolaisten lukumäärä on tutkimuksen mukaan korkein Yhdistyneessä kuningaskunnassa (303 454 vuotta ei ilmoitettu), Ranskassa (180 997 vuonna 1997), Italiassa (133 847 vuonna 1996), Saksassa (77 795 vuonna 1997) ja Alankomaissa (56 534 vuonna 1996). Lähes puolet terveydenhoitoalan henkilöstöstä on törmännyt naisten ympärileikkauksen aiheuttamiin komplikaatioihin, ja useimmat heistä (92 prosenttia) eivät tekisi kyseistä toimenpidettä missään olosuhteissa (International Centre for Reproductive Health). Kaikki tai jotkin naisten ympärileikkauksen muodot on nimenomaisesti lainsäädännöllä kielletty vain joissakin valtioissa (Ruotsissa, Yhdistyneessä kuningaskunnassa ja Norjassa). Muissa yhteisön jäsenvaltioissa vakavat ruumiinvammat kielletään yleisillä laeilla. Myös useat Afrikan maat ovat kieltäneet tämän käytännön laeilla. Ruotsi oli ensimmäisten joukossa nimenomaisesti kieltämässä naisten ympärileikkauksen, kun se kielsi terveydenhoitoalan ammattilaisia tekemästä tätä toimenpidettä vuonna 1982. Yhdistynyt kuningaskunta kielsi käytännön vuonna 1985 naisten ympärileikkauksen kieltävällä lailla. Lakia täydennettiin vuonna 1989 lapsia koskevalla lailla, jossa säädetään tutkinnasta tapauksissa, joissa kieltoa epäillään rikotun, ja annetaan tuomioistuimille valtuudet kieltää vanhempia viemästä lapsiaan maasta leikattaviksi toisessa maassa. Norjassa sukuelinten silpomisen kieltävä laki tuli voimaan vuonna 1998. 2. Komissio on vakuuttunut, että pelkästään arvostelemalla naisten sukuelinten silpomista ja tuomitsemalla sitä harjoittavat maat ei saada aikaan muutosta. Naisten sukuelinten silpominen lakkaa vasta, jos ihmiset myöskin naiset vakuuttuvat siitä, että he voivat luopua tästä käytännöstä luopumatta samalla kulttuurinsa merkittävästä osasta. Tarvitaan monitahoisia strategioita, joihin kuuluvat lainsäädäntö, terveys- ja sosiaalityöntekijöiden valistaminen sekä tiedon levittäminen terveyden kannalta vaarallisia seurauksia korostaen. Komissio hyväksyi vuonna 1999 tuen (470 000 euroa) paikallisjärjestön kokeilutoiminnalle Etelä-Etiopiassa. Toiminnan nimenomaisena tavoitteena on vähentää naisten sukuelinten silpomista 25 prosentilla vuoteen 2002 mennessä. Komissio aikoo sukupuolten tasa-arvoa koskevan uuden puitestrategian (20012005)(1) yhteydessä tehdä kaikkensa varmistaakseen, että sukuelinten silpominen säilyttää jäsenvaltioissa sille kuuluvan aseman päättäjien asialistoilla ja että se saa yhteisöltä ansaitsemaansa suurta huomiota. Komissio aikoo tässä yhteydessä vahvistaa tiedotustoimintaansa naisten ihmisoikeuksista sekä yhteisön piirissä että kehitysyhteistyössään ja tukea verkostoitumista tiedon keräämiseksi sukupuoleen liittyvistä ihmisoikeuksien loukkauksista. (1) KOM(2000) 335 lopullinen.